text: Ønsker færre byrødder i Vejle
  05 november 2013 kl. 14.30
  Byrådet i Vejle skal skæres ned fra 31 til 25 pladser.
  Vi skal have et mere smidigt demokrati i Vejle, mener Liberal Alliance.
  De har besluttet det i Kolding; at skære antallet af taburetter ved byrådet ned med seks.
  Det ønsker Alis Hemmingsen også sker i Vejle, hvis hun kommer ind i Vejles kommunalbestyrelse.
  - Vi skal effektivisere demokratiet. Vi skal også skære ned i antallet af politiske udvalg. Fra ti til fem.
  - Jeg har hørt om en sag om en autist der skulle igennem tre udvalg. Det må kunne gøres mere effektivt.
  
  Gør det sværere for små partier at komme ind
  Med færre pladser i byrådet vil det også blive sværere for de små partier at blive repræsenteret.
  - Det kan selvfølgelig blive en ulempe for os, men vi mener det er vigtigt, at vi bruger borgernes penge så effektivt som muligt.
  Alis Hemmingsen ved ikke hvor meget kommunen kan spare ved at skære ned. Men mener, at selvom Vejle Kommune har effektiviseret meget gennem de seneste år, så kan man godt effektivisere med 1½% om året.
  - Alle os tre kandidater kommer fra det private erhvervsliv, og det betyder at vi ved noget om at drive en virksomhed effektivt.
  
  Sønderjysk særregel
  I Sønderjylland kan de ikke skære antallet af byrådsmedlemmer ned. Her bliver der taget et særligt hensyn til det tyske mindretal, så de har bedre muligheder for at få en plads i byrådet.
  Med 31 medlemmer i kommunalbestyrelsen kræver det 3,22% af stemmerne at få en plads ved bordet.
  Ved 25 medlemmer kræver det 4% af stemmerne, at få et mandat i byrådet.
  
  Tweet fra Alis Hemmingsen
  Vi skal have et mere smidigt demokrati i Vejle. Derfor fra 31 til 25 pladser og fra 10 til 5 udvalg #vejlepol #kvsyd
  
  